**Høringssvar Budget 2025-2028, Forældrebestyrelsen Svebølle Børnehus.**

Forældrebestyrelsen anerkender at Kalundborg Kommune har en sund økonomi og der skal findes og prioriteres midler inden for bl.a. servicerammen.

Vi ønsker i den forbindelse at bemærke følgende punkter:

**Punkt 17 - Etablering af førskoletilbud**

Vi ønsker at udtrykke vores bekymring for etablering af førskoletilbud, som vil fremrykke skolestarten for børnene. I Svebølle Børnehus arbejder personalet med høj faglighed og tidlig indsats, som er afgørende for at alle børn får lige mulighed for at trives, lære og udvikling sig. Det betyder bl.a., at de sikrer sig at børnene bliver så skoleparate som muligt. Ved en tidlig skolestart i april eller maj bliver konsekvensen, at der bliver mindre tid til dette vigtige arbejde. Vi er bekymret for hvordan børnene og det pædagogiske arbejde påvirkes, hvis forslaget vedtages.

En reduceret tid i dagtilbud kan betyde, at børnene ikke får den nødvendige støtte til at blive fuldt klar til børnehaveklassen. Vi ser det kan få konsekvenser i form af en stigning i antal ansøgninger om skoleudsættelse, da personalet langt tidligere skal vurdere om et barn er skoleparat, og der er mindre tid til at se effekten af de indsatser, der sættes i gang for at støtte barnets udvikling.

Vi er bekymrede for, at en tidligere skolestart kan blive på bekostning af vores børns trivsel og udvikling, og at det kan få negative konsekvenser for deres skolegang på længere sigt. Vi er samtidig bekymrede for, om Svebølle skole overhovedet har de nødvendige rammer og resurser til at modtage børnene allerede i april eller maj.

Endeligt vil det få personalemæssige konsekvenser i Svebølle børnehus hvis forslaget vedtages. Det gennemsnitlige børnetal, og derved normeringen hen over hele året vil falde, og ikke kun i de 3-4 måneder førskolebørnene så ikke er i dagtilbuddet. Det vil have stor betydning for kvaliteten i arbejdet for ALLE børn i institutionen hele året.

Vi anbefaler derfor, at den nuværende skolestart til 1. august opretholdes.,

**Punkt 32 - Mindre energiforbrug (varme)**

Vi udtrykker bekymring for forslaget om at reducere temperaturen. Vuggestuerne var sidste vinter undtaget fra reglen om 19 grader. Det var børnehaver ikke. Dette gav forringet lærings- og arbejdsmiljø for børn og medarbejdere. Vi anbefaler at der ikke reduceres i temperaturen i dagtilbuddene. Børnene og de voksne, befinder sig ofte på gulvet i pædagogiske aktiviteter. Vi er bekymret for en negativ påvirkning af sygefraværet hos både børn og voksne, særligt i vinterperioden, hvis forslaget vedtages.

**Punkt 34 - Reducere antal kvadratmeter (driftarealer) (ejendomsstrategi)**

Vi er bekymret for forslaget om besparelser på pleje af udearealer ved vores børnehus. Vi oplever allerede nu en mangelfuld vedligeholdelse. Udenomsarealer og legeplads gror til. Ukrudt vokser vildt i fliser og belægning. Græsset bliver ikke slået.. En besparelse på plejen vil kunne forværre dette problem.

**Punkt 45 - Dagtilbud - fra tre til to områder**

Vi ønsker at fremhæve vores bekymring over forslaget om at gå fra tre til to områder. Forslaget medfører at reducere antallet af områdeledere fra tre til to.

Det er afgørende at områdelederen er tæt på lederne. Det tætte samarbejde sikrer at lederne får nødvendig sparring, støtte og vejledning i strategiske indsatser til gavn for vores børn. Vi forudser, at en reduktion i antal områdeledere vil medføre at flere opgaver flyder ned til afdelingslederen. Opgaver som gør at hun må uddelegere opgaver til det pædagogiske personale. Dette vil være tid der går fra vores børn. Vi oplever i forvejen, at personalet løber stærkt i hverdagen, så mere tid væk fra børnene mener vi ikke er hensigtsmæssigt.

Ifølge budgetnotat 1 er den forventede besparelse på kun 600.000 kr. årligt ved reduktion i områdeledelsen. Vi sætter spørgsmålstegn ved om denne besparelse kan stå mål med de omkostninger, det vil medføre i form af tempotab, svækket ledelse og forringet kvalitet på dagtilbudsområdet.

Vi anbefaler at fastholde 3 område, for at sikre en fortsat høj kvalitet i vores dagtilbud samt en ledelse tæt på.

Vi håber, at I vil tage vores bekymringer og anbefalinger, med i jeres videre arbejde i forbindelse med budgetarbejdet.

Venlig hilsen

Forældrebestyrelsen i Svebølle Børnehus

Udarbejdet: 27. august 2024